[{"text_idx": "#000005", "text": "Katie Bowman sy\u2019n adrodd hanes Nancy ym 1932. Darllenwch ymlaen i gael gwybod am yr hyn sy\u2019n digwydd nesaf yn ei bywyd."}, {"text_idx": "#000006", "text": "\u2018My only sister passed through the stages of longlegged schoolgirlishness, shortfrocked flappery and social snobbery into a comfortable married life.\u2019 \u2013 Dylan Thomas, Collected Letters, Tachwedd 1933"}, {"text_idx": "#000007", "text": "Roedd 1932 yn flwyddyn o gythrwfl i Nancy Thomas. Gyda Haydn yn Llundain, iechyd D J Thomas yn wael a\u2019r teulu mewn trafferthion ariannol, roedd tipyn o densiwn yn Cwmdonkin Drive. Nododd Nancy ddigwyddiadau amrywiol yn ystod rhan olaf y flwyddyn yn ei llythyrau at Haydn, a gofnodwyd gan Andrew Lycett yn ei fywgraffiad, Dylan Thomas: A New Life. Yn y mis Medi, roedd achlysuron pan roedd Dylan wedi dychwelyd yn feddw yn hwyr y nos a dilynwyd hyn gan ddadleuon. Yn dilyn noson o\u2019r fath, aeth Nancy i\u2019r dref fore trannoeth gyda\u2019i ffrind Gweveril Dawkins. Ar o\u0302l iddi ddychwelyd adref, tarfwyd ar brynhawn cymharol dawel pan ddychwelodd D J : \u2018A very usual Saturday scene... Mother raving and in tears \u2013 I, tiniest bit frightened, rush upstairs, dress, & go out in the rain.\u2019 Ar achlysur arall, honnodd Nancy fod ei thad wedi rhegi arni ac wedi taflu llyfr at ei phen gyda\u2019r datganiad \u2018Who are you? Nobody cares what happens to you, it\u2019s a pity you\u2019re alive.\u2019"}, {"text_idx": "#000008", "text": "Ar o\u0302l dychwelyd o\u2019i thaith i Flaencwm, nid oedd yn ymddangos bod pethau wedi gwella, gyda Nansi\u2019n ysgrifennu at Haydn yn gofyn iddo chwilio am unrhyw fath o swydd iddi yn Llundain. Yn ariannol, roedd y teulu\u2019n ei chael hi\u2019n anodd, gyda Nancy\u2019n benthyca arian gan y forwyn i gael stampiau i bostio\u2019i llythyrau. Ni chafodd y cyhoeddiad swyddogol am ei dyweddi\u0308ad a\u0302 Haydn, a wnaed adeg y Nadolig, fawr o groeso. Honnir bod Florence wedi dweud: \u2018remember Daddy won\u2019t have any money & any sort of fuss will kill him. If you expect any sort of special fuss or clothes you ought to be ashamed of yourself...\u2019"}, {"text_idx": "#000009", "text": "Efallai fod Nancy newydd ddyweddi\u0308o, ond ni ddaeth ei statws newydd ag unrhyw seibiant iddi o\u2019i sefyllfa deuluol. Yn y mis Ionawr roedd hi\u2019n cynghori ei ffrindiau benywaidd a ddaeth i ymweld i beidio a\u0302 gadael eu bagiau llaw lan llofft gyda\u2019u cotiau oherwydd y byddai papurau punt yn mynd ar goll o\u2019u pyrsiau o bryd i\u2019w gilydd. Dylan oedd y troseddwr drwgdybiedig. Byddai D J yn cwyno am ei bod yn darparu coffi a lluniaeth i\u2019w gwesteion, gan ddweud mai ef oedd yn gorfod talu\u2019r bil bwyd am \u2018fwydo hanner Abertawe.\u2019 Honnodd Nancy hefyd i Florence ei hatal un tro rhag ysgrifennu at Haydn gan fod a Dylan, a oedd bellach yn gweithio\u2019n llawrydd, yn mynnu cael yr inc. Byddai Haydn yn ymweld ac yn aros yn Cwmdonkin Drive ar brydiau ond byddai\u2019n sicrhau na fyddai\u2019n gadael ei waled yn yr ystafell wely pan fyddai\u2019n cael bath rhag ofn y byddai Dylan yn helpu ei hun i rywfaint o\u2019r cynnwys."}, {"text_idx": "#000010", "text": "Bu farw Modryb Annie Nancy a Dylan ym mis Chwefror 1933. Awgrymodd Andrew Lycett y bu\u2019r Thomasiaid yn fuddiolwyr ariannol; yn fuan ar o\u0302l ei marwolaeth roeddent wedi gallu cynyddu eu taliadau morgais, gan leddfu eu sefyllfa ariannol. Fodd bynnag, mae cyfraniad i Dylan Remembered Volume 1 yn awgrymu y cafwyd yr arian trwy fenthyca pellach. Priododd Nancy a Haydn ar 27 Mai 1933 yn Eglwys Illtud Sant yn Oxwich. Priodon nhw trwy drwydded arbennig gan nad oedd y naill na\u2019r llall yn byw ym mhlwyf y pentref ar benrhyn Gw\u0302yr."}, {"text_idx": "#000012", "text": "Ym 1934 teithiodd Dylan i Lundain ac arhosodd yn Laleham gyda Nancy. Ar un o\u2019r ymweliadau hyn aeth a\u0302 Pamela Hansford Johnson i gwrdd a\u0302\u2019i chwaer a\u2019i frawd yng nghyfraith. Nododd Andrew Lycett fod Pamela Hansford Johnson yn meddwl bod y ddau\u2019n \u2018obsesiynol o gonfensiynol.\u2019 Mae\u2019n bosib mae yn ystod yr arhosiad hwn y gwahoddodd Nancy Dylan i fynd i ddigwyddiad llenyddol yn Llundain. Roedd Doris Fulleylove yn cofio bod Nancy yn eithaf gofidus pan gyrhaeddodd Dylan yn hwyr yn gwisgo \u2018trowsus gwyrdd a chrys oren a thei melyn\u2019 \u2013 roedd cywilydd ar Nancy, a oedd yn ymfalchi\u0308o yn ei hymddangosiad. Fodd bynnag, o gofio bod Nancy wedi prynu \u2018tei melyn llachar a pha\u0302r rhyfedd o fenig a\u0302 llinyn\u2019 i Dylan y Nadolig blaenorol, efallai mai hi oedd ar fai\u2019n rhannol."}]